open-index/open-wikipedia-markdown huggingface dataset:
Boulderoinnin maailmancup 2023 – naisten sarja

**[[International Federation of Sport Climbing|IFSC]]:n boulderoinnin maailmancup 2023** koostui kuudesta vuoden 2023 aikana järjestetystä osakilpailusta. Kauden kokonaistuloksissa kultaa voitti kolmatta vuotta putkeen Yhdysvaltojen Natalia Grossman. Hopeaa voitti Japanin Miho Nonaka ja pronssia Yhdysvaltojen Brooke Raboutou.

Ensimmäinen osakilpailu oli Japanissa Hachiōjissa 21.-23. huhtikuuta, toinen Koreassa Soulissa 28.-30. huhtikuuta ja kolmas Salt Lake Cityssä Yhdysvalloissa 19.-21. toukokuuta. Viimeiset kolme osakilpailua olivat Euroopassa. 2.-4. kesäkuuta kisattiin Prahassa ja 9.-11. kesäkuuta Brixenissä, ja kausi huipentui Innsbruckiin 14.-18. kesäkuuta.

## Osakilpailujen tulokset
Merkintä 1t2z (3, 4) tarkoittaa kiipeilijän topanneen (kiivenneen reitin onnistuneesti viimeiseen otteeseen asti) yhden reitin ja kiivenneen zone-otteeseen kahdella reitillä. Suluissa on yritysten määrä, ensin toppauksiin käytetyt yritykset ja toisena zone-otteisiin pääsemiseen käytetyt yritykset.

Pisteytyksessä otetaan ensin huomioon topattujen reittien määrä. Useamman kiipeilijän topattua yhtä monta reittiä katsotaan sitä, montako zone-otetta kiipeilijät ovat saaneet. Jos edelleen on tasatuloksia, katsotaan yrityksiä: ensin toppeihin käytetyt yritykset ja sitten zoneihin käytetyt yritykset. Jos edelleen on tasatuloksia, ratkaistaan tilanne aiemman kierroksen tuloksista.

### 1. osakilpailu – Hachiōji

### 2. osakilpailu – Soul

### 3. osakilpailu – Salt Lake City

### 4. osakilpailu – Praha

### 5. osakilpailu – Brixen

### 6. osakilpailu – Innsbruck

## Kokonaistulokset

## Lähteet
Vera Kurtić

**Vera Kurtić** () on serbialainen aktivisti. Hän on romani ja radikaalifeministi. Hänen aktivisminsa keskittyy romaneihin, seksuaali- ja sukupuolivähemmistöihin, eläinten oikeuksiin sekä naisten oikeuksiin. Myös marginalisoitujen äänien kuuluminen on hänelle tärkeää.

Kurtić on opiskellut sosiologiaa ja viestintää. Tekemissään tutkimuksissa hän on keskittynyt sukupuolen, etnisyyden, kansallisuuden, sosioekonomisen aseman ja seksuaalivähemmistöihin kuulumisen intersektionaalisuuteen. Hän on kirjoittanut artikkelin "Džuvljarke: Roma Lesbian Existence"*,* jonka tavoitteena on johdattaa lesbouteen liittyvää keskustelua naisia voimaannuttavaan suntaan.

Kurtić on työskennellyt Euroopan neuvoston *Roma and Travellers* -jaostossa ROMACTED-ohjelman parissa. Hän on ollut mukana perustamassa romaninaisten verkostoa Serbiaan (Roma Women Network of Serbia) ja kansainvälistä HLBT-verkostoa romaneille.

Kurtić on vegaani. Hän pitää kirjoittamisesta ja valokuvauksesta.

## Lähteet
Saara Elina Kilpisen filmografia ja esiintymiset

Tämä on **[[Saara Elina Kilpinen|Saara Elina Kilpisen]] filmografia ja esiintymiset**.

## Elokuvat

## Televisio

## Lyhytelokuvat ja musiikkivideot

* L’homme à la trotinette électrique, 2024
* Kuolettavia vammoja, Turmion kätilöt, 2023
* Isä meidän, Turmion kätilöt, 2022
* Kalevala X, 2022
* Jotakin on tapahtunut, 2022
* Varjojen tanssi, 2022
* Tarhapäivä, 2021
* Max, 2021
* Loppiainen, 2021
* Gone to Mexico, 2021
* Girl Talk, 2019
* Eddie Forever, 2019
* Elojuhla, 2018
* Jännite, 2016
* Pitkästä aikaa, 2016
* ULTRA, Nightstop, 2016
* Peritty hiljaisuus, 2016
* Betonii, asfalttii, unelmii, Markku Hokkanen, 2016
* Koko kansan Martti, 2015

## Teatteri

## Muut työt

* L’homme à la trotinette électrique, 2024. Käsikirjoittaja, ohjaaja, tuottaja 
* Talo, Jo-Jo-The Dog Productions, 2023. Käsikirjoittaja. 
* Jotakin on tapahtunut, Get Some Films, 2022. Tuottaja.
* Hetket ennen hämärää, Monadi Filmi, 2024. Käsikirjoittaja (story by).

## Aiheesta muualla

*
Staryi Sambir

**Staryi Sambir** () on kaupunki Ukrainan Lvivin alueen Sambirin piirissä. Staryi Sambir sijaitsee Dnestrin yläjuoksun varrella, 95 kilometriä aluekeskus Lvivistä länsilounaaseen. Kaupungissa on rautatieasema.

Tammikuun keskilämpötila on −4,8 ja heinäkuun +16,8 celsiusastetta. Keskimääräinen vuosisademäärä on 747 millimetriä.

Ukrainan tilastokeskus arvioi kaupungin väkiluvuksi 6&nbsp;440 (2022). Vuonna 2001 siellä oli 5&nbsp;603 	 	 	 asukasta, Heistä kansallisuudeltaan ukrainalaisia oli 98,59 prosenttia, venäläisiä 0,95 % ja puolalaisia 0,23 %. Vuoden 1989 väestönlaskennassa kirjattiin 4&nbsp;688 asukasta. 

Paikkakunta on perustettu Kiovan Rusin aikana yhdennentoista vuosisadan jälkimmäisellä puoliskolla nimellä Sambir. Se toimi Rutenian kuningas, Kiovan suurruhtinas ja Galitsian ruhtinas Lev Danylovytšin eli Leo I Galitsialaisen (noin 1228–1301) kotipaikkana. Tatarit hahoittivat kaupungin 1241. Sieltä muuttaneet perustivat uuden Sambirin, ja vähitellen aiemman asutuksen nimeksi vakiintui 1300-luvun loppua kohti Staryi Sambir (vanha Sambir). Puolan alaisuudessa paikkakunta sai Magdeburgin kapunginoikeudet vuonna 1553. Uudempi kaupungin asema on vuodelta 1940. 

Staryi Sambirin lähistöllä sijaitsee Strilbytskin öljykenttä.

Staryi Sambir on Ukrainan kesän 2020 aluehallintouudistuksen jälkeen kuulunut Sambirin piiriin; sitä ennen se oli Staryi Sambirin piirin hallintokeskus. 


Staryi Sambir Dnister 2008.jpg|Silta Dnestrin yli.
StSambir 1218.JPG|Katunäkymä, rakennus vasemmalla on sairaala.
Staryi Sambir Lvivska-Saint Nicholas church-east view.jpg|Pyhän Nikolauksen kirkko (1830).
Старий Самбір .Церква Св.Миколая.jpg|Katolinen Pyhän Nikolauksen kirkko.
StSambir 1213.JPG|Apteekki ja kirkko.
Старий Самбір-2.jpg|Kaupungin ympäristössä on tuulivoimaloita.

## Lähteet

## Aiheesta muualla
Inkeri Näätsaari

**Inkeri Näätsaari** (os. **Heikkilä** s. 11. joulukuuta 1950) on entinen Turun kaupungin kirjastotoimenjohtaja, entinen Naantalin kaupungin kirjastonjohtaja ja kirjailija. Hän sai Suomen Leijonan Ritarikunnan ritarimerkin vuonna 2009, ja Mikael Agricola-mitalin vuonna 2011.

## Ura
Näätsaari valmistui yhteiskuntatieteiden maisteriksi vuonna 1976 Tampereen yliopistosta. Jo ennen valmistumistaan hänellä oli takana työuraa kirjastoalalla, sillä Näätsaari toimi Kemin kaupunginkirjastossa harjoittelijana vuonna 1970, ja opiskelun ohella hän työskenteli Tampereen yliopiston kirjastossa vuodet 1973-1975.

Valmistuttuaan hän astui heti Naantalin kaupunginkirjaston kirjastonjohtajaksi (1976-1978), ja sen jälkeen aloitti työt Turun kaupunginkirjastossa. Hän työskenteli Turun kaupunginkirjastossa ensin 1979 alkaen opiskelunneuvojana, sitten apulaisjohtajana 1981-2000 ja lopulta kirjastotoimenjohtajana tai kirjastopalvelujohtajana yhteensä 14 vuoden ajan, 2000-2014. 

Näätsaaren työskennellessä Turun kaupunginkirjaston johdossa Turkuun alettiin suunnitella ja valmistaa uutta kaupunginkirjastoa. Kehityshanke kesti suuren osan Näätsaaren uraa, vuodesta 1985 vuoteen 2008, ja hän oli kirjastotoimen johtajana keskeisessä osassa projektia. . Näätsaari julkaisi kirjaston valmistumisesta ja sen kehittämisen vaiheista myös kirjan *Kaupungin valo*.(2012) Vuonna 2011 Turun kirjastolle myönnettiin kirjastokehittäjäpalkinto.

Näätsaari oli vuoden 2007 Finlandia Junior -palkinnon valitsija. 

## Valittuja julkaisuja

* *The Library of our dreams*. Avain, 2012

* *Kaupungin valo : Turun pääkirjasto Siriuksen korttelissa*. Enostone, 2012  
* Muusan kuiskaus: kirjoituksia kirjastosta, kulttuurista ja pelin tarkoituksesta. Enostone, 2004 
* Irmeli Hovi, Inkeri Heikkilä, Terhikki Pohjanvalta: *Suunnittelu ja kehittäminen kirjastossa.* Kirjastopalvelu 1984. 
* Inkeri Heikkilä & Aulikki Holma: *Tieto ja elämä.*  Kirjastopalvelu, 1990 
* *Kirjastotyön ideaa etsimässä* Kirjastopalvelu, 1986 

## Palkinnot

* Suomen Leijonan Ritarikunnan ritarimerkki, 2009

* Mikael Agricola -mitali, 2011

* Hilkka M. Kauppi -palkinto, 2014

## Lähteet

## Aiheesta muualla

* Extralaine: utta tämä ei ole vielä loppu. Turun Sanomat, 17.06.2006
* YKN:n päättäjille suunnattu strategia 2010-2015: Kirjaston henkilöstö Kirjastokaista, 25.5.2010
Kirkkonummen helluntaiseurakunta

**Kirkkonummen helluntaiseurakunta** on vuonna 1989 perustettu kirkkonummelainen helluntaiseurakunta. Seurakunnan pastori on Hannu Grönroos. Seurakunnan ToivonTori-toimitilat sijaitsevat Kirkkonummen keskustassa Luostarinportissa. Seurakunta toimii itsenäisenä paikallisseurakuntana helluntaiherätyksen piirissä.

Seurakunnan toimintaan kuuluvat jumalanpalvelukset, Sanan ja rukouksen illat sekä toritapahtumat. Kirkkonummen helluntaiseurakunnan yhteydessä toimii Royal Rangers-partiojärjestö.

## Historia
Helluntaiherätyksen suomenkielinen työ Kirkkonummella alkoi aikoinaan Helsingin Saalem-seurakunnan rukouspiirinä. Rukouspiiri itsenäistyi seurakunnaksi vuonna 1989. Aluksi seurakunta kokoontui ''Karmel''-rukoushuoneella. Vuosituhannen vaihteessa seurakunta siirtyi Kirkkonummen palvelukeskukseen ja vuonna 2016 remontoituihin liiketiloihin kaupungin ydinkeskustaan. Vuonna 2023 seurakunta siirtyi uusiin vuokratiloihin Liikeportin taloon.

## Katso myös
* Uskonto Uudellamaalla
* Helluntaiherätys Suomessa
* Kirkkonummen Elim-seurakunta

## Lähteet
Džuvljarke: Roma Lesbian Existence

**Džuvljarke: Roma Lesbian Existence** on Vera Kurtićin vuonna 2013 kirjoittama artikkeli. Artikkelin tavoitteena oli saada lesbouteen liittyvä keskustelu suuntautumaan naisia voimaannuttavaksi. Siihen on haastateltu viittätoista romanilesboa.

Artikkelissa nostetaan esille erityisesti patriarkaatin rooli ja sen vaikutukset romanilesbojen elämään. Siinä myös pyritään tuomaan huomiota siihen, miten romanifeministejä ja romanilesboja seksualisoidaan, romantisoidaan ja jätetään keskustelujen ulkopuolelle.

Artikkelin nimessä esiintyvä termi *džuvljarke* on romanikieltä. Serbiassa sana tarkoittaa lesboa negatiivisella konnotaatiolla.

## Lähteet
Samuli Jaskio

**Samuli Jaskio** (s. 1987) on suomalainen näyttelijä. Hän on esiintynyt pitkissä elokuvissa, lyhytelokuvissa ja televisiosarjoissa.

## Filmografia
* *[[Hevi reissu]]*
* *[[Sokea mies, joka ei halunnut nähdä Titanicia]]*

## Lähde

## Aiheesta muualla
* 
*
Arvokuljetus

**Arvokuljetus** on toimeksiantoon perustuvaa arvo-omaisuuden kuljettamista. Arvokuljetuksia hoitavat arvokuljetuspalvelut siihen soveltuvilla autoilla, joiden turvallisuustoimet riippuvat kuljetettavan tavaran arvosta. Arvokuljetukseksi lasketaan esimerkiksi rahan, arvopaperien ja muiden arvokkaiden esineiden kuljetukset. Arvokuljetuksilla siirretään rahaa yleensä pankkiautomaatteihin ja yritysten ja pankkien välillä.

## Arvokuljetusluokat
Arvokuljetukset luetellaan neljään eri luokkaan, jotka perustuvat kuljetettavan omaisuuden arvoon. Kuljetuksen turvallisuustoimenpiteet perustuvat eri luokkiin. Korkeampi luokka sisältää myös edellisten luokkien turvatoimet.

### 1-Luokka
* Kuljetettava omaisuuden arvo on alle 10&nbsp;000&nbsp;€
* Kuljetuksessa käytettävän auton ulkonäöstä ei saa päätellä kuljetettavan omaisuuden arvoa.
* Kuljetuksessa käytettävään autoa ei saa jättää valvomatta. Auton ovet ja ikkunat täytyy olla lukittuina kuljetuksen ajan.

### 2-luokka
* Kuljetettavan omaisuuden arvo on 10&nbsp;000–50&nbsp;000&nbsp;€
* Kuljetuksessa oltava vähintään 2 henkilöä
* Kuljetettava tavara on oltava lukitussa arvokuljetusyksikössä.

### 3-luokka
* Kuljetettavan omaisuuden arvo on 50&nbsp;000–120&nbsp;000&nbsp;€
* Arvokuljetuksen siirtäjän täytyy olla muiden kuljetukseen osallistuvien näköpiirissä.
* Kuljettajilla on oltava kannettavat hälytyslaitteet.

### 4-luokka
* Kuljetettavan omaisuuden arvo on yli 120&nbsp;000&nbsp;€
* Suojelutavoista ja kuljetuksesta sovitaan erikseen vakuutusyhtiön kanssa.

## Lähteet
Santo Domingo (1781)

**Santo Domingo** oli Espanjan laivaston vuonna 1781 vesille laskettu Santo Domingo -luokan kaksikantinen 60-tykkinen linjalaiva.

## Valmistus

Francisco Gautierin suunnitelmiin perustunut alus tilattiin 4. maaliskuuta 1780 Reales Astilleros de Esteirolta Ferrolista ja nimettiin 20. tammikuuta 1781. Alus laskettiin vesille 26. helmikuuta 1781.

## Palvelus
Alus kuljetti 2. tammikuuta 1782 Cádizista *Glorioson* ja *San Felipe Apóstolin* sekä fregattien *Nuestra Señora de la On* ja *Santa Catalinan* kanssa sotilaita ja elohopeaa Havannaan päällikkönään Antonio Alfonso Partearroyo. Se oli huhtikuussa 1782 Ranskan hallinoimassa Santo Domingon Guaricon satamassa. Alus lähti 6. maaliskuuta 1783 Havannasta Guaricoon. Se kuljetti toukokuussa 1783 Havannasta kolme miljoonaa pesoa Veracruziin. Alus oli maaliskuussa 1784 Havannassa huollettavana.

Alus kuljetti 1. kesäkuuta 1784 Havannasta *San Felipen* ja pienempien sotalaivojen kanssa sotilaita Cádiziin, jonne ne saapuivat 11. elokuuta. Alus lähti 19. elokuuta fregatti *Santa Perpetuan* kanssa Cádizista partiomatkalle. Se siirrettiin Ferrolissa reserviin partiomatkan päätyttyä. Alus oli Ferrolissa reservissä 1790-1793.

Alus lähti 1793 Ferrolista Veracruziin, mistä se jatkoi 2. joulukuuta 1793 Havannaan. Alus saapui 20. joulukuuta Havannaan. Helmikuussa 1794 alus partioi Välimerellä. Se partioi syyskuussa 1794 Ferroliin sijoitetussa laivueessa Välimerellä. Alus lähti 11. toukokuuta 1795 Ferrolista fregatti *Nuestra Señora del Carmenin* kanssa partiomatkalle Azoreille, missä ne kohtasivat 27. toukokuuta Havannasta saapuneen saattueen. Alukset lähtivät 25. kesäkuuta Azoreilta ja saapuivat 3. heinäkuuta Ferroliin. Alus siirrettiin heinäkuussa 1795 Cádizissa reserviin.

Alus lähti Cádizista tammikuun alussa 1796 Cartagenaan, jonne se saapui 11. tammikuuta. Se kuljettu 10. helmikuuta Cartagenasta tykkejä, ampuma- ja elintarvikkeita sekä elohopeaa Triesteen ja Messinaan. Alus oli 1796 Triestessä ja Messinassa. Alus saapui 10. syyskuuta 1796 Cartagenaan Triestestä ja Messinasta, joista se toi tykkejä, ampuma- ja elintarvikkeita sekä elohopeaa. Alus osallistui 14. helmikuuta 1797 Cabo de São Vicenten taisteluun. Elohopea lastissa ollut alus erkani taistelulinjasta kahden miehistönjäsenen saatua surmansa. Alus saapui maaliskuussa taistelun jälkeen Cádiziin, missä se siirrettiin reserviin. Elohopea siirrettiin *Españalle*.

Alus kuljetti joulukuussa 1797 fregattien *Venuksen* ja *Santa Rosalían* kanssa elohopeaa Veracruziin. Alus lähti 22. toukokuuta 1802 Cádizista elohopealastissa Veracruziin, jonne se saapui Puerto Ricon kautta 22. heinäkuuta. Alus lähti 21. lokakuuta 1802 Veracruzista mukanaan yli viisi miljoonaa pesoa Havannaan ja edelleen Cádiziin, jonne se saapui 17. helmikuuta 1803. Alus lähti 12. huhtikuuta 1803 Cádizista Cartagenaan, jonne se saapui 25. huhtikuuta. Alus oli kesäkuussa 1806 Cartagenassa reservissä odottamassa huoltoa. Se romutettiin 1807 Cartagenassa.

## Lähteet
*

### Viitteet
Hannah Fry

**Hannah Fry** (s. 1984)  on brittiläinen matemaatikko, tietokirjailija ja mediavaikuttaja.

Fry on professori University College Londonssa. Hän on opiskellut matematiikan lisäksi teoreettista fysiikkaa.

Fry käyttää matemaattisia malleja tutkiessaan ihmisen käyttäytymistä. Fry on uransa aikana tehnyt yhteistyötä viranomaisten, terveysanalyytikkojen sekä kauppaketjujen kanssa.

Fry juonsi BBC:llä dokumenttisarjan *The Secret Genius of Modern Life*, joka tuotettiin yhdessä avoimen yliopiston kanssa. Sarjassa selitetään nykyajan keksintöjen ja teknologian taustoja.

Fryn TED-luento rakkauden matematiikasta johti samannimisen kirjan julkaisuun. Fryn tekoälyä ja algoritmeja käsittelevä teos *Hello world* oli ehdolla Ison-Britannian parhaimman tietokirjan palkinnon saajaksi vuonna 2018. Se on ilmestynyt myös suomeksi.

## Lähteet

## Aiheesta muualla
* https://myspeaker.fi/kansainvaliset/dr-hannah-fry/
Sara Al Husaini

**Sara Al Husaini** (s. 1992) on Suomessa kasvanut irakilaistaustainen kirjailija. Al Husainilta ilmestyi vuonna 2023 omaelämäkertamainen esikoisteos *Huono tyttö*. Al Husaini on osallistunut julkiseen keskusteluun kunniaväkivallasta, jonka uhriksi hän itsekin on joutunut. Kunniaväkivallan lisäksi teoksessa käsitellään islamin uskoa, pakkoavioliittoa sekä nykymaailmaa feministisestä näkökulmasta.

## Saavutukset
Al Husaini nimitettiin vuonna 2021 vuoden pakolaisnaiseksi.

*Huono tyttö* -kirja voitti BookBeatin järjestämän Vuoden tulokas -palkinnon. Tämän lisäksi kirja oli ehdolla *Helsingin Sanomien* esikoiskirjapalkinnon saajaksi sekä Savonia-kirjallisuuspalkinnon saajaksi.

## Yksityiselämä
Al Husaini syntyi pakolaisleirillä Saudi-Arabiassa, josta hän päätyi kiintiöpakolaisena asumaan Suomeen.

Al Husaini varttui konservatiivisessa shiiaperheessä, mutta on sittemmin luopunut islamista.

## Lähteet
El Tarf

**El Tarf** () on kaupunki ja El Tarfin maakunnan hallinnollinen keskus Algeriassa. Se sijaitsee maan koillisosassa lähellä Tunisian rajaa 600 kilometriä Algerista itään. El Tarfin kunnassa oli arviolta 29&nbsp;700 asukasta vuonna 2019.

El Tarfin kunnan pinta-ala on 111,40 neliökilometriä. Se rajoittuu pohjoisessa El Kalan, koillisessa Aïn El Asselin, kaakossa Bougousin, lounaassa Zitounan ja lännessä Bouteldjan kuntiin. Seudulla vallitsee välimerenilmasto. Tammikuun keskilämpötila on 12 ja elokuun 30 astetta. Vuotuinen sademäärä on lähes 500 millimetriä.

Ranskalaiset perustivat vuonna 1890 Le Tarfin maataloussiirtokunnan, joka kuului vuoteen 1957 saakka Le Callen kuntaan. Siitä tuli maakuntakeskus vuonna 1984.

El Tarfin kautta kulkevat Tunisian rajalle johtava valtatie A2 ja El Kalaan johtava maantie RN44. Kaupunki on maatalousalueen keskus, jossa on vähän teollisuutta. El Tarfissa toimiva Chadli Bendjedidin yliopisto on perustettu vuonna 2012. Paikallinen nähtävyys on entisen kirkon paikalle rakennettu suuri moskeija.

## Lähteet
Pertti Kavén

**Pertti Kavén** (s. 24. marraskuuta 1941 Helsinki) on suomalainen sotalapsi, tietokirjailija ja yrittäjä.

## Henkilöhistoria
Helsingissä syntynyt Kavén tuli ylioppilaaksi Alppilan yhteislyseosta 1962, valmistui Helsingin yliopistosta valtiotieteen maisteriksi 1967 ja väitteli siellä filosofian tohtoriksi 2010 sotalapsia koskeneella tutkimuksellaan. Hänet lähetettiin sotalapsena Ruotsiin keväällä 1944, Suomeen hän palasi täysin ruotsalaistuneena vuoden päästä. Kavén oli Helsingin Seudun Sotalapset -yhdistyksen perustajajäsen 1995 ja puheenjohtaja 1995–1999 ja 2006–2009, samoin kuin Suomen sotalapsiyhdistysten keskusliiton varapuheenjohtaja 2006–2008 ja puheenjohtaja 2011–2013 ja *Sotalapsi*-lehden päätoimittaja 2011–2013. Väitöskirjan ohella hän on julkaissut useita teoksia sotalapsista ja pitänyt heitä koskevia esityksiä kotimaassa ja ulkomailla.

Kavén on ollut ammatiltaan myyntineuvottelija Oy Nokia Ab Elektroniikassa 19671–973 ja Paragonilla 1974. Kamreeri Postipankissa hän oli 1975–1980, Kunnallistieto Oy:n järjestelmäkouluttaja 1980–1986, Kunnallisopiston tietotekniikan koulutussuunnittelija 1986–1992 ja Vihdin tietotekniikasta vastaava projektipäällikkö 1993–1995. Oman yrityksen, Oy ATK-palvelu Pertti Kavén Ab, omistaja hän oli 1996–2019. 

## Julkaisuja
* *70 000 pientä kohtaloa: Suomen sotalapset*, 1985 (uudistettu painos 2004, ruotsiksi 1994, jonka uudistettu painos 2003)
* *Tietojärjestelmähankinnat terveyden- ja sosiaalihuollossa ostajan näkökulmasta*, 2001
* *Suomi 85: itsenäisyyden puolustajat: kotirintamalla*, 2002
* *Humanitaarisuuden varjossa: poliittiset tekijät lastensiirroissa Ruotsiin sotiemme aikana ja niiden jälkeen*, 2010 (väitöskirja)
* *Sotalapset: toiveet ja todellisuus*, 2011 (ruotsiksi 2012)

## Lähteet
Kavén

**Kavén** on sukunimi, joka on muun muassa seuraavilla suomalaisilla henkilöillä:

*Mikko Kavén (s. 1975), jalkapallomaalivahti
*Pertti Kavén (s. 1941), sotalapsi, yrittäjä ja tietokirjailija
Jens Ferdinand Willumsen

**Jens Ferdinand Willumsen** (7. syyskuuta 1863 – 4. huhtikuuta 1958) oli tanskalainen taidemaalari. Hän opiskeli Kööpenhaminan taideakatemiassa sekä sittemmin maanmiehensä P. S. Krøyerin johdolla. Hänen maalaustapansa on impressionistista. Hän tavoitteli ennen muuta voimakkaita valo- ja värivaikutelmia ja pyrki yksinkertaisin keinoin saamaan esille luonnon erilaisia tunnelmia ja omintakeisia näkemyksiään. Willumsen osallistui vúodesta 1891 alkaen yhdessä muiden tanskalaisten taiteilijoiden kanssa perustamaansa "vapaaseen näyttelyyn". Hän oleskeli vuosina 1890–1894 Pariisissa. Willumsenin teoksia on suomalaisissakin kokoelmissa.

## Lähteet

## Aiheesta muualla
Mathias Nilsson

**Mathias Nilsson** (s. 23. helmikuuta 1999 Vellinge) on ruotsalainen jalkapallomaalivahti. Hän edustaa vuonna 2024 lainalla Veikkausliiga-joukkue Gnistania lainalla ruotsalaisesta Malmö FF:stä. Ennen Gnistania Nilsson edusti Superettan-joukkue Örgryteä.

## Lähteet
Kalle Kangas

**Kalle Kangas** (s. 1. helmikuuta 2005 Vantaa) on suomalainen jääkiekkopuolustaja, joka pelaa SM-liigajoukkue Hämeenlinnan Pallokerhossa.

## Ura
### Seuraura
Kangas on Espoon Palloseuran kasvatti. Hän siirtyi juniorina sittemmin Kiekko-Espooseen, josta Kangas siirtyi kaudeksi 2020–2021 Jokereiden U16-joukkueeseen, jonka kapteenina hän toimi. Kangas valittiin U16 SM-sarjan toiseen tähdistökentälliseen. Kaudella 2021–2022 hän voitti U18 SM-hopeaa. Kauden 2022–2023 päätteeksi Kangas voitti U20 SM-hopeaa. Hän voitti pudotuspeleissä Jokereiden sisäisen tehotilaston lukemalla +5.

Kesäkuussa 2023 Kankaan uutisoitiin tehneen Jokereiden kanssa vuoden mittaisen Mestis-sopimuksen. Samana kesänä Pittsburgh Penguins varasi hänet koko  toiseksi viimeisenä pelaaja seitsemännellä kierroksella numerolla 223. Kangas pelasi kaudella 2023–2024 Mestiksessä 40 runkosarjaottelua tehopistein 4+5=9 ja neljä playoff-ottelua tehden yhden maalin. Hän pelasi osan kaudestaan myös Jokereiden U20-joukkueessa. Mestis-kauden päätyttyä huhtikuussa 2024 Kangas siirtyi koesopimuksella AHL-joukkue Wilkes-Barre/Scranton Penguinsiin. Hän ei saanut siellä kuitenkaan peliaikaa ja runkosarjan päätyttyä seura vahvisti vapauttaneensa Kankaan koesopimuksestaan.

Kaudeksi 2024–2025 Kangas siirtyi kaksivuotisella sopimuksella SM-liigajoukkue Hämeenlinnan Pallokerhoon. Hän teki liigadebyyttinsä runkosarjan avauskierroksella vierasottelussa Mikkelin Jukureita vastaan 10. syyskuuta 2024. Hänet merkittiin HPK:n kolmospuolustajapariin Petteri Nurmen viereen. Kangas sai ottelussa jääaikaa 13.36 minuuttia ja hänelle merkittiin teholukema –2. Kangas sai ottelussa myös yhden kahden minuutin jäähyn väkivaltaisuudesta. Kaikkiaan hän pelasi tulokaskautensa aikana 41 runkosarjaottelua tehden viisi syöttöpistettä ja kolme pudotuspeliottelua ilman tehopisteitä.

### Maajoukkueura

Kangas pelasi alle 18-vuotiaiden MM-kilpailuissa vuonna 2023. Hän pelasi myös alle 18-vuotiaiden Hlinka Gretzky Cupissa vuonna 2022, jolloin Kangas voitti pronssia. Hän pelasi alle 20-vuotiaiden MM-kilpailuissa vuosina 2024 ja 2025, joista jälkimmäinen turnaus päättyi hopeaan.

Yhteensä Kangas on pelannut 37 nuorten ja 34 poikien maaottelua.

## Pelityyli
Kangas on maininnut vahvuuksikseen mm. puolustamisen, taistelemisen, joukkuepelaamisen ja kamppailemisen. Hän on maininnut esikuvikseen Jani Hakanpään ja Niko Mikkolan, joihin Kangas on verranut omaa pelityyliään puolustuspelaamisen ja jämäkkyyden osalta.

## Tilastot

## Lähteet
*
*
*

### Viitteet
Ai Yazawa

**Ai Yazawa** (, s. 7. maaliskuuta 1967 Osaka) on japanilainen mangaka. Hänet tunnetaan parhaiten mangasta *Nana*, joka on sovitettu myös animeksi ja draamasarjaksi.

## Lähteet
Illizi

**Illizi** ( tai , *’Īlīzī*) on kaupunki ja Illizin maakunnan hallinnollinen keskus Algeriassa. Se sijaitsee keskellä Saharaa 1&nbsp;755 kilometriä Algerista kaakkoon. Illizin kunnassa oli arviolta 27&nbsp;800 asukasta vuonna 2021.

Illizin kunnan pinta-ala on 75&nbsp;718 neliökilometriä. Se rajoittuu pohjoisessa Bordj Omar Drissin ja In Amenasin kuntiin, etelässä Djanetin ja lännessä Tamanrassetin maakuntiin sekä idässä Libyaan.

Seudulla vallitsee aavikkoilmasto. Tammikuun keskilämpötila on 14 ja heinäkuun 37 astetta. Vuotuinen sademäärä on noin 20 millimetriä.

Kaupunki on saanut alkunsa ranskalaisten vuonna 1909 perustamasta Fort Polignacin linnoituksesta. Sen kautta kulkee Djanetiin johtava maantie RN3. Illizissä on myös lentokenttä.

Illizin pohjoispuolella sijaitsee suuri öljyn- ja kaasuntuotantoalue. Kaupungissa toimii Cheikh Amoud Ben Mokhtarin yliopistokeskus. Kunnan eteläosa kuuluu Tassili n’Ajjerin kansallispuistoon.

## Lähteet
Polybentsimidatsoli

**Polybentsimidatsoli** eli **PBI** on aromaattinen ja heterosyklinen polymeeri. Sillä on useita käyttökohteita erityisesti korkean lämpötilan sovellutuksissa. 

## Ominaisuudet
Polybentsimidatsoli on termoplastista. Polymeerin molekyylimassa on tavanomaisesti 19&nbsp;600–56&nbsp;000 g/mol. Aine kestää korkeitakin lämpötiloja, mutta alkaa hajota sulamatta 500–550 °C:n lämpötilassa. Polybentsimidatsolin lasisiirtymälämpötila on 420–510 °C. Yhdisteen kiteisyysaste on alhainen eli se on amorfinen polymeeri.  Polybentsimidatsoli ei liukene useimpiin liuottimiin ja sitä liuottavat vain dimetyyliformamidi, dimetyyliasetamidi tai dimetyylisulfoksidi. Se myös kestää useita kemikaaleja, mutta happojenkesto on heikohko. Polymeeri ei syty palamaan. Polybentsimidatsoli on hyvin lujaa ja säilyttää mekaaniset ominaisuutensa hyvin laajalla lämpötilavälillä -196–500 °C. Aineen tiheys on 1,3–1,43 g/cm3. Polymeeri on itsessään sähköneriste, mutta douppaamalla hapoilla saadaan sähkönjohtavuutta kasvatettua.

## Valmistus ja käyttö
Polybentsimidatsolia valmistetaan useimmiten lähtien difenyyli-isoftalaatista tai isoftaalihaposta ja 3,3'-diaminobentsidiinistä 200–390 °C:n lämpötilassa happokatalyytin läsnä ollessa. Muodostunut polymeeri liuotetaan dimetyyliasetamidiin ja siitä valmistetaan esimerkiksi kalvoja tai kuituja.

:

Polybentsimidatsolista valmistetaan kuituja, kalvoja ja vaahtoja. Käyttökohteita ovat muun muassa eristeenä auto- ja avaruustekniikassa, avaruuspukujen ja palomiesten pukujen valmistus, polttokennojen membraanien valmistukseen ja metallien liimaus. Polybentsimidatsolin korkean hinnan vuoksi sitä käytetään usein seoksina muun muassa aramidien tai polyeetterieetteriketonin kanssa.

## Lähteet
Jonas Enkerud

**Jonas Enkerud** (s. 25. huhtikuuta 1990) on norjalainen jalkapalloilija, joka pelaa Veikkausliiga-joukkue Gnistanissa. Hän on pelipaikaltaan hyökkääjä.

Enkerud pelasi ennen Gnistania Norjan jalkapalloliigoissa ja teki Eliteserien-debyyttinsä huhtikuussa 2022 HamKamin riveissä Lillestrøm SK:ta vastaan.

## Lähteet
Momodou Sarr

**Momodou Sarr** (s. 31. maaliskuuta 2000 Vaasa) on suomalais-gambialainen jalkapalloilija, joka pelaa laitahyökkääjänä Tanskan 1. divisioona-joukkue Kolding IF:ssä.

Sarr on VPS:n kasvatti ja vietti kaksi kautta edustuksen riveissä. Sarr siirtyi Vaasan Palloseurasta Ilvekseen kaudeksi 2021. Sarr allekirjoitti Gnistanin kanssa sopimuksen kesken 2022 kauden ja vietti seurassa kaksi vuotta, kunnes hän siirtyi Tanskaan Kolding IF:n riveihin. Kaudella 2025 Sarr pelaa FC Interissä.
 

## Lähteet
Naiset Slovakiassa

**Naiset Slovakiassa** nauttivat maan perustuslain mukaan täsmälleen samoja oikeuksia kuin miespuoliset slovakit. Tästä huolimatta heidän asemansa Slovakian yhteiskunnassa on monilta osin yhä ongelmallinen. Slovakia onkin yksi Euroopan unionin vähiten tasa-arvoisimpia maita.

## Tilastoja
Vuonna 2022 Slovakian 5&nbsp;428&nbsp;792 asukkaasta 51,09 prosenttia oli naisia. Naisen elinajanodote oli 80,30 vuotta, kun miesten oli huomattavasti matalampi 73,57 vuotta. Slovakialaisten naisten työttömyysaste oli 6,4 prosenttia ja kuukausittainen bruttopalkka 1&nbsp;343 euroa verrattuna miesten 5,9 prosenttiin ja 1&nbsp;654 euroon. Kuntien ja kaupunkien pormestareista 25,5 prosenttia oli naisia.

Euroopan tasa-arvoinstituutin vuoden 2023 indeksin mukaan Slovakia sai 59,2 pistettä sadasta, mikä oli 3,2 pistettä korkeampi kuin tätä edeltäneenä vuonna. Euroopan unionin 27 jäsenvaltiosta Slovakia sijoittui 24:nneksi. Vaikka naisten asema Slovakiassa on parantunut sitten vuoden 2010, on kasvun tahti ollut hitaampaa kuin muissa Euroopan maissa.

Vuoden 2023 parlamenttivaalien jälkeen Slovakian parlamentin jäsenistä 34 oli naisia ja 116 miehiä. Kaikista vaaleihin osallistuneista ehdokkaista 25,35 prosenttia oli naisia.

## Naisoikeuksien historia Slovakiassa
Slovakialaiset saivat ensimmäistä kertaa yhtäläisen äänioikeuden 31. tammikuuta 1919, kun Tšekkoslovakian väliaikainen perustuslaki astui voimaan. Kaikille yleinen ja yhtäläinen äänioikeus vahvistettiin maan ensimmäisessä virallisessa perustuslaissa vuonna 1920. Slovakian itsenäistyttyä vuonna 1993 tämä vahvistettiin myös sen perustuslaissa.

Vuoden 2022 loppuun mennessä Slovakia ei ole ratifioinut allekirjoittamaansa perheväkivaltaa ehkäisevää Istanbulin sopimusta.

## Urheilu

### Maajoukkueet
* Slovakian naisten jääkiekkomaajoukkue
* Slovakian naisten koripallomaajoukkue
* Slovakian naisten jalkapallomaajoukkue
* Slovakian naisten salibandymaajoukkue

### Sarjat
* Slovakian naisten jääkiekkoliiga
* Slovakian naisten jalkapalloliiga

## Merkittäviä slovakialaisia naisia
* Elena Maróthy-Šoltésová (kirjalilija ja naisliike Živenan puheenjohtaja)
* Mária Bellová (lääkäri)
* Chaviva Reiková (slovakianjuutalainen vastarintataistelija)
* Marika Gombitová (pop-laulaja)
* Iveta Radičová (Slovakian ensimmäinen naispuolinen pääministeri)
* Zuzana Čaputová (Slovakian ensimmäinen naispuolinen presidentti)
* Denisa Saková (ministeri)
* Daniela Hantuchová (tennispelaaja)
* Petra Vlhová (alppihiihtäjä)
* Natália Hejková (koripallovalmentaja)

## Lähteet

## Aiheesta muualla
Hannah Meul

**Hannah Meul** (s. 3. huhtikuuta 2001 Köln, Saksa) on saksalainen kiipeilijä. Vuonna 2022 hän oli Euroopan-mestaruuskilpailuissa boulderoinnissa toinen. Vuoden 2023 boulderoinnin maailmancupissa hän voitti hopeaa Hachiojin osakilpailussa ja sijoittui kauden kokonaistuloksissa yhdenneksitoista. Vuoden 2022 boulderoinnin maailmancupissa Meul voitti hopeaa kahdessa osakilpailussa, Innsbruckissa ja Brixenissä.

Meul aloitti kiipeilyn seitsemänvuotiaana. Hän osallistui vuoden 2018 nuorten olympialaisiin Buenos Airesissa sijoittuen neljänneksi. Nuorten Euroopancupeissa hän on ollut palkintosijoilla useita kertoja. Vuonna 2017 hän oli yhdistetyssä kiipeilyssä nuorten Euroopan-mestaruuskisoissa toinen.
Tiedosto:2018-10-09 Sport climbing Girls' combined at 2018 Summer Youth Olympics (Martin Rulsch) 066.jpg|Meul nuorten olympialaisissa vuonna 2018
Tiedosto:European Championships Munich 2022 - Sport climbing - Lead W Final - 41 - Hannah Meul.jpg|Meul EM-kisoissa vuonna 2022
Tiedosto:2022-08-12 European Championships 2022 – Sport Climbing Women's Boulder by Sandro Halank–021.jpg|Meul EM-kisoissa vuonna 2022


## Lähteet
Caterina Assandra

**Caterina Assandra** (n. 1590 Pavia? – 1618 tai myöhemmin) oli italialainen renessanssisäveltäjä, urkuri ja benediktiininunna.

Assandra syntyi varakkaaseen perheeseen todennäköisesti Paviassa. Hän aloitti lapsena musiikin opiskelun isänsä palkkaamien yksityisten opettajien johdolla. Vuonna 1609 Assandra vannoi nunnan valan Lomellon Sant' Agatan luostarissa. Siellä hänelle opetti kontrapunktia Benedetto Re. Assandra omisti teoksensa *Motetti à due e tre voci* (op. 2, 1609) piispa Giovanni Battista Biglialle. Julkaisu sisältää kymmenen teosta, joista kaksi on Benedetto Ren säveltämiä. Re vuorostaan julkaisi myöhemmin Assandran sävellyksiä oman musiikkinsa joukossa. Assandran sävellystyylissä on vaikutteita Agostino Agazzarilta. Hänen teoksensa *Duo Seraphim* on saattanut inspiroida Claudio Monteverdin sävellystä samoihin sanoihin.

Assandran sävellyksiä kustansi Filippo Lomazzo. Lomazzo liitti julkaisemaansa Giovanni Paolo Ciman teoksen *Partito de ricercari e canzoni alla francese* (1606) painokseen omistustekstin Assandralle. Assandran motetit kuuluivat ensimmäisiin roomalaista tyyliä edustaneisiin motetteihin, jotka julkaistiin Milanossa. Kaksi Assandran motettia julkaistiin myöhemmin myös saksalaisissa antologioissa. Toisin kuin monet muut aikansa säveltäjänunnat, Assandra siis saavutti tunnettavuutta myös kotimaansa ulkopuolella. Nykyään hänen musiikkiaan esitetään harvoin. Assandran vaiheista vuoden 1618 jälkeen ei tiedetä mitään. On arveltu, että omistautuminen palvelukselle nunnana keskeytti hänen sävellysuransa. Toisaalta on todennäköistä, että vain pieni osa Assandran tuotannosta on säilynyt. Vuonna 1619 hänet nimettiin Milanon kuuluisimpien muusikoiden joukossa. Assandra tunnetaan sävellystensä tunteikkaista sanoituksista, jotka hän todennäköisesti kirjoitti itse.

## Lähteet

## Aiheesta muualla
* IMSLP: nuotteja
Luo Zhilu

**Luo Zhilu** (kiinaksi 骆知鹭, s. 2006) on kiinalainen kiipeilijä. Hän on osallistunut kilpailuihin boulderoinnissa ja lead-kiipeilyssä. Vuonna 2022 hän voitti boulderoinnin maailmancupin Brixenin osakilpailussa pronssia ollen ensimmäinen boulderoinnin maailmancupissa mitalisijoille yltänyt kiinalainen kiipeilijä. Hän oli myös ensimmäinen maailmancupin finaaliin päässyt kiinalainen kiipeilijä. Hän oli boulderoinnin Aasian-mestaruuskisoissa toinen vuonna 2022.

Maailmancupin kokonaistuloksissa hän oli vuonna 2023 kahdestoista. Vuoden 2024 boulderoinnin maailmancupin ensimmäisessä osakilpailussa hän oli kolmas. Hän oli vuonna 2024 mitalisijoilla myös kauden ensimmäisessä lead-kiipeilyn maailmancupissa voittaessaan hopeaa Wujiangissa Kiinassa.

## Lähteet
Mäntsälän helluntaiseurakunta

**Mäntsälän helluntaiseurakunta** on vuonna 1969 perustettu mäntsäläläinen helluntaiseurakunta. Seurakunnan toimitilat sijaitsevat Mäntsälän keskustassa Karhulankujalla. Seurakunta toimii itsenäisenä paikallisseurakuntana helluntaiherätyksen piirissä. Seurakunnan johtajana toimii Jari Hannila.

Seurakunnan toimintaan kuuluvat jumalanpalvelusten ja Sanan ja rukouksen iltojen lisäksi lapsi- ja nuorisotyö, ruoka-apu, musiikkitoiminta, kotisolutoiminta, päihdetyö, vankilatyö, koulutyö sekä lähetyskirpputori.

## Historia
Helluntaiherätys saapui Mäntsälään toisen maailmansodan jälkeen. Itsenäinen helluntaiseurakunta perustettiin vuonna 1969 ja seurakunta avasi oman rukoushuoneen kirkonkylälle helmikuussa 1981. Seurakunnan nykyinen helluntaitemppeli valmistui vuonna 1995.

## Katso myös
* Uskonto Uudellamaalla
* Helluntaiherätys Suomessa
* Mäntsälän seurakunta

## Lähteet
Pousar

**Pousar** on seuraavien suomalaisten henkilöiden sukunimi:

* Carl Fredrik Pousar (1822–?), maanviljelijä, valtiopäivämies
* Jarl Pousar (1941–2004), kirjastonhoitaja, kirjojen keräilijä, sukututkija ja kirjailija
* Volter Pousar (1866–1934), pankinjohtaja, lintutieteilijä ja keräilijä.
Todd Hlushko

**Todd Hlushko** (s. 7. helmikuuta 1970 Guelph, Ontario) on kanadalainen uransa päättänyt jääkiekkoilija. Hän on Washington Capitalsin 12. kierroksen varaus vuodelta 1990. Hlushko pelasi urallaan 79 NHL-ottelua joissa teki kahdeksan maalia ja 21 tehopistettä. Lyhyen NHL-uransa jälkeen hän pelasi kuusi kautta Saksan DEL-liigassa.
Pelaajauransa jälkeen hän on toiminut Adler Mannheimin organisaatiossa pelaajatarkkailijana.

## Ura
Ennen NHL-uraansa Hlushko pelasi kaksi kautta juniorikiekkoa OHL-liigassa Guelph Platersin, Owen Sound Platersin ja London Knightsin joukkueissa. Kaudelle 1990-1991 Hlushko liittyi Washington Capitalsin farmijoukkue Baltimore Skipjacksin riveihin ja pelasi siellä kaksi kautta.
Kauden 1992-1993 Hlushko pelasi Kanadan maajoukkueen mukana 58 ottelua. Seuraavalle kaudelle Hlushko teki sopimuksen Philadelphia Flyersiin. Hlushko pelasi yhdeksän ottelua famirjoukkue Hershey Bearsin mukana ja kaksi ottelua NHL:ssa. Muun osan kaudesta hän pelasi jälleen Kanadan maajoukkueen mukana. Seuraavaksi kaudeksi Hlushko liittyi Calgary Flamesin organisaatioon. Neljän kauden aikana vain kaudella 1996-1997 hän pääsi pelaamaan lähes koko kauden NHL:ssa ilman farmikomennuksia. Tällä kaudella hän teki 58 ottelussa 18 tehopistettä. Muutoin jakso kului pääsääntöisesti AHL:ssa. Kesäkuussa 1998 Calgary Flames myi Hlushkon Pittsburgh Penguinsille saaden vastineeksi David Rochen sekä maalivahti Ken Wreggettin. Kausi meni lähes kokonaan farmiliigassa ja Hlushko pääsi NHL-joukkueen mukaan vain kahdessa pudotuspelissä joissa ei tullut lainkaan tehopisteitä. Tämän jälkeen Hlushko siirtyi pelaamaan kuudeksi vuodeksi Saksaan.

## Saavutukset
* Olympia hopeaa 1994
* MM-pronssia 1995
* Spengler Cupin voitto 2000
* DEL mestaruus 2001

## Lähteet
Siiri Leppänen

**Siiri Leppänen** (s. 21. tammikuuta 2000) on suomalainen pesäpalloilija.

Leppänen edusti urallaan Superpesiksessä Manse PP:tä, Seinäjoen Maila-Jusseja, Pöytyän Urheilijoita ja Vaasan Mailattaria. Hänen kasvattajaseuransa on Hämeenkyrön Räpsä. Hän pelasi ulkokentällä kopparina ja sisäpelissä etenijänä. Leppänen pelasi 75 Superpesiksen runkosarjan ottelua. Näissä otteluissa hän löi neljä kunnaria ja seitsemän tavallista juoksua, toi 55 juoksua ja keräsi 198 kärkilyöntipistettä. Leppänen pelasi kahdeksan Superpesiksen ylempien pudotuspelien ottelua. Näissä otteluissa hän toi viisi juoksua ja keräsi 14 kärkilyöntipistettä. Leppänen pelasi seitsemän Superpesiksen alempien pudotuspelien ottelua. Näissä otteluissa hän löi kaksi tavallista juoksua, toi kuusi juoksua ja keräsi 24 kärkilyöntipistettä.

## Lähteet
Lesdins

**Lesdins** on kunta Pohjois-Ranskassa Aisnen departementissa Hauts-de-Francen alueella. Se sijaitsee Sommejoen varrella, noin kuusi kilometriä Saint-Quentinin kaupungista koilliseen.

Saint-Quentinin kanava kulkee kunnan maiden halki. Sen vihki käyttöön keisari Napoleon I ja Itävallan keisarinna Marie-Louise 28. huhtikuuta 1810. Kunnan alueella on kaksi kanavan suluista, sulut numero 18 ja 19.

## Lähteet

## Aiheesta muualla
Winge

**Winge** on muun muassa seuraavien henkilöiden sukunimi:

* Allan Winge (1891–1975), ruotsalainen sotilas
* Hans Petter Winge (1770–1836), suomalainen pormestari ja valtiopäivämies
* Mette Winge (1937-2022), tanskalainen kirjailija
* Mårten Eskil Winge (1825–1896), ruotsalainen taidemaalari
* Otto Daniel Winge (1810–1886), ruotsalainen pianisti ja säveltäjä
* Åke Frey, kirjailijanimi Peter Winge (1919–1978), salapoliisiromaaneja kirjoittanut suomenruotsalainen kirjailija ja suurlähettiläs
Mebonden

**Mebonden** on taajama Selbun kunnassa Trøndelagin läänissä Norjassa ja kuntansa hallinnollinen keskus. Taajaman pinta-ala on 1,2 neliökilometriä ja asukasluku 1&nbsp;057 vuonna 2023. Mebonenissa ilmestyy paikallislehti *[[Selbyggen]]*.

## Lähteet
Carl Fredrik af Wingård

**Carl Fredrik af Wingård** (26. syyskuuta 1781 Tukholma – 19. syyskuuta 1851) oli ruotsalainen arkkipiispa. Hän oli koulunopettajana, ennen kuin hänet nimitettiin 1818 lähes yksimielisen vaalin perusteella Göteborgin hiippakunnan piispaksi. Vuonna 1839 hänet nimitettiin arkkipiispaksi Uppsalaan. Wingård osallistui 1820–1840-luvuilla valtiopäivätoimiin hyvin vaikuttavalla tavalla. Hän oli vanhoillisen puolueen keskeisiä henkilöitä ja oli asiantuntija käytännöllisissäkin kysymyksissä. Hän testamenttasi Uppsalan yliopistolle stipendirahaston ja suuren kirjastonsa. Wingård oli myös kirjailija.

Wingård valittiin Ruotsin akatemian jäseneksi 1837 ja hän otti tuolin virallisesti vastaan toukokuussa 1838. Lisäksi hän oli Kuninkaallisen tiedeakatemian jäsen.

Wingårdin veli oli sotilas Johan Didrik af Wingård, ja heidän isänsä oli piispa Johan Wingård.

## Katso myös
* Luettelo Ruotsin arkkipiispoista

## Lähteet

## Aiheesta muualla
Selbun kirkko

**Selbun kirkko** () on Selbun kunnassa Trøndelagin läänissä Norjassa sijaitseva kivinen ristikirkko 1100-luvulta.

Selbu church altar.jpg|Alttari

## Lähteet

## Aiheesta muualla
Riane Eisler

**Riane Eisler** (s. 22. heinäkuuta 1931) on kirjailija, juristi ja systeemitieteilijä. Hän syntyi Itävallassa, muutti lapsena Kuubaan ja sieltä Yhdysvaltoihin. Hän sai Yhdysvaltojen kansalaisuuden vuonna 1946. Eisler suoritti oikeustieteen tutkinnon Kalifornian yliopistossa vuonna 1965.

Eislerin teos *[[Malja ja miekka]]* ilmestyi vuonna 1987. Se on käännetty 27 kielelle, myös suomeksi. Kirjassaan Eisler luokittelee yhteiskunnat niihin, jotka perustuvat kumppanuuteen, ja niihin, jotka perustuvat joidenkin jäsenten alistamiseen. Hän pitää tätä jakoa tärkeämpänä kuin vasemmisto-oikeisto tai uskonnollisuus-ateismi -jakoja. Eislerin mukaan kumppanuusyhteisöt ovat olleet varhaisessa historiassamme yleisempiä.

## Lähteet
Belle Gunness

**Belle Gunness** (synt. **Brynhild Paulsdatter Størsetgjerdet**; 11. marraskuuta 1859 Selbu, Norja – oletettavasti 28. huhtikuuta 1908 La Porte, Indiana, Yhdysvallat) oli norjalaissyntyinen nainen, joka tuli Yhdysvalloissa 1900-luvun alussa tunnetuksi sarjamurhaajana. Hän sai lempinimen *Lady Bluebeard* (vrt. Ritari Siniparta). 

Gunnessin uskotaan houkutelleen lehti-ilmoituksilla puolisoikseen rikkaita norjalais-amerikkalaisia miehiä ja sitten tappaneen heidät ja mahdolliset yhteiset lapset keräten samalla henkivakuutuskorvauksia. Gunnessilla uskotaan olleen kymmeniä uhreja. 

Hänen kotitilansa paloi vuonna 1908 ja sen raunioista löydettiin päätön nainen sekä kolme lasta, joiden oletettiin olevan Gunness perheineen. Tontin kaivauksissa löydettiin kymmenen miehen ja kahden naisen ruumiit sekä luunpalasia, jotka kuuluivat 30–40 eri henkilölle. Gunness ei varmuudella menehtynyt tulipalossa, ja havaintoja hänestä raportoitiin useiden vuosien ajan.
## Lähteet

## Aiheesta muualla
Silvia Persico

**Silvia Persico** (s. 25. heinäkuuta 1997 Alzano Lomabardo) on italialainen maantiepyöräilijä ja Cyclocross-ajaja. Hän aloitti ammattilaisuransa Valcar-joukkueessa 2017–2022 ja on vuodesta 2023 edustanut UAE Team ADQ -tallia.

Persico on saavuttanut maantieajossa ja cyclocrossissa MM-pronssia 2022 sekä gravel-pyöräilyssä MM-hopeaa 2023 ja MM-pronssia 2025. Hän on voittanut Brabantse Pijl -kilpailun 2023 sekä pistekilpailun ja etapin La Vuelta Femeninassa 2022.

## Saavutuksia

### Maantiepyöräily
Lähteet: Pro Cycling Stats, Cycling Archives
;2012
:"Noviisien" aika-ajon Italian-mestaruus
;2022
:Gran Premio della Liberazione, voitto
:Grand Prix Elsy Jacobs, kokonaiskilpailussa kolmas
:Memorial Monica Bandini. voitto
:Ciro Donne, kokonaiskilpailussa seitsemäs, 5. etapilla kolmas
:Tour de France Femmes, kokonaiskilpailussa viides, 2. etapilla toinen, 8. etapilla kolmas
:Kreiz Breizh Elites Féminin, voitto
:Challenge by La Vuelta, kokonaiskilpailussa 12:s, pistekilpailun ja 4. etapin voitto
:MM-kilpailut, maantieajossa pronssia
;2023
:UAE Tour, kokonaiskilpailussa kolmas
:Trofeo Alfredo Binda - Comune di Cittiglio, kuudes
:Flanderin ympäriajo, neljäs
:Brabantse Pijl, voitto
:La Vuelta Femenina, kokonaiskilpailussa 12:s
:Giro Donne, kokonaiskilpailussa kahdeksas
:Tour de France Femmes, kokonaiskilpailussa 14:s, 2. etapilla kolmas
:MM-kilpailut, maantieajossa 12:s
:GP de Wallonie, toinen
:Tour de Romandie, kokonaiskilpailussa viides
:EM-kilpailut, maantieajossa viides
:Gravel-pyöräilyn MM-kilpailut, hopeaa
;2024
:Grand Prix du Morbihan, voitto
:Tre Valli Varesine, kolmas
;2025
:UAE Tour, kokonaiskilpailussa toinen
:Amstel Gold Race, viides
:Gravel-pyöräilyn MM-kilpailut, pronssia
:Veneto Women, voitto
;2026
:Giro dell'Appennino, voitto

### Cyclocross
Lähteet: Pro Cycling Stats, Cycling Archives, Cyclocross24
;Kausi 2018–2019
:Alle 23-v. MM-kilpailut, neljäs
;Kausi 2021–2022
:Gran Premio Mamma E Papa Guerciotti AM (C2), voitto
:EM-kilpailut, yhdeksäs
:Italian-mestaruus
:Maailmancup, Flamanville viides 
:MM-kilpailut, pronssia 
;Kausi 2022–2023
:Gran Premio Val Fontanabuona (C2), voitto
:Gran Premio Città di Vittorio Veneto (C2), voitto
:Ciclocross del Ponte (C2), voitto
:Gran Premio Internazionale CX Città di Jesolo (C2), voitto
:Maailmancup
::Val di Sole, neljäs
::Benidorm, neljäs
:Cyclocross Meilen (C2), voitto
:Italian-mestaruus
:MM-kilpailut, neljäs 

## Lähteet
Fresnoy-le-Grand

**Fresnoy-le-Grand** on kunta Pohjois-Ranskassa Aisnen departementissa Hauts-de-Francen alueella. Se sijaitsee noin 14 kilometriä Saint-Quentinin kaupungista koilliseen.

Fresnoy le Grand on teollisuuskaupunki. Entisessä tekstiiliyrityksessä sijaitseva La Maison du Textile on tekstiiliteollisuusmuseo. Siellä voi tutustu kudonta-, kirjonta- ja kutomakoneisiin ympäri vuoden järjestettävien näyttelyiden, aktiviteettien ja esittelyjen ansiosta.

Kaupungissa sijaitsee myös valurautaisista padoistaan tunnettu keittiövälinevalmistaja Le Creuset. Tuotteille on tunnusmaista värikäs emaloiti.


Tiedosto:Usine textile La Filandière à Fresnoy-le-Grand.jpg|Tekstiilimuseo
Tiedosto:Cocotte en fonte émaillée Le Creuset, d'un diamètre de vingt centimètres.JPG|Le Creuset’n pata


## Lähteet

## Aiheesta muualla
Häiriintynyt syöminen

**Häiriintynyt syöminen** on syömiskäyttäytymistä, jossa on syömishäiriöille tyypillisiä piirteitä, mutta jonka perusteella ei vielä voida diagnosoida syömishäiriötä. Häiriintyneen syömisen kuvataan joskus olevan terveen syömisen ja syömishäiriön välissä, ja oireilu on syömishäiriöön verrattuna vähemmän vakavaa tai tapahtuu harvemmin. Se voi edeltää syömishäiriön puhkeamista ja vaikuttaa kielteisesti oireilevan henkilön fyysiseen terveyteen tai mielenterveyteen.

Häiriintynyt syömiskäyttäytyminen voi ilmetä monella eri tavalla. Joitain ilmenemistapoja ovat ruokailuun liittyvät rituaalit, säännöt tai rajoitukset, ruoanvalmistuksen yhteydessä pakonomainen punnitseminen ja kalorien laskeminen, tiukan ateriasuunnitelman noudattaminen tai aterioiden toistuva väliin jättäminen. Myös ahmiminen ja syömisen jälkeinen oksentelu voi kuulua häiriintyneeseen syömiseen. Henkilö saattaa kokea syyllisyyttä syömisestään ja vertailla sitä muihin ihmisiin. Kaiken kaikkiaan häiriintyneessä syömiskäyttäytymisessä ruokailun ajattelu ja suunnittelu saattaa viedä kohtuuttoman paljon aikaa.

Osa asiantuntijoista katsoo, että minkä tahansa laihdutuskuurin noudattaminen edustaa häiriintynyttä syömiskäyttäytymistä. Monet muotidieetit kannustavatkin sellaiseen syömiskäyttäytymiseen, joka tavallisesti nähtäisiin häiriintyneeksi. Sellaisiin laihdutuskuureihin saattaa kuulua esimerkiksi kokonaisten ruokaryhmien pois jättämistä, paastoamista, vain yhden ruoka-aineen syömistä, kalorien rajoittamista tai ei-syötäväksi tarkoitettujen asioiden syömistä. 

Jopa viidenneksellä nuorista urheilijoista ja neljänneksellä aikuisurheilijoista esiintyy häiriintynyttä syömiskäyttäytymistä. Urheilijoiden tapauksessa siihen johtaa usein pyrkimys syödä terveellisesti, parantaa omaa suorituskykyä tai muokata kehonkoostumusta. Häiriintynyttä syömistä esiintyy erityisesti sellaisissa urheilulajeissa, joissa on painoluokat, kestävyyslajeissa, esteettisissä lajeissa ja sellaisissa lajeissa, joissa urheilijalle on etua matalasta painosta.

## Lähteet
Aïn Beïda

**Aïn Beïda** () on kaupunki ja piirikunnan keskus Oum El Bouaghin maakunnassa Algeriassa. Se sijaitsee Atlasvuorten ylätasangolla 30 kilometriä Oum El Bouaghista itään. Aïn Beïdan kunnassa oli arviolta 145&nbsp;700 asukasta vuonna 2018. Se on väkiluvultaan maakunnan suurin kunta.

Aïn Beïdan kunnan pinta-ala on 52 neliökilometriä. Se rajoittuu idässä Zorgin, etelässä Fkirinan sekä lännessä ja pohjoisessa Berrichen kuntiin.

Paikalla on sijainnut roomalainen Marceminin kaupunki. Nimi Aïn Beïda tarkoittaa ”valkoista lähdettä”. Ranskalaiset perustivat sinne varuskunnan vuonna 1848. Vuonna 1868 siitä tuli kunta ja vuonna 1955 arrondissementin keskus. Kaupunki on kasvanut nopeasti varsinkin Algerian itsenäistymisen jälkeen hyvien liikenneyhteyksiensä ja teollisuuden rakentamisen ansiosta.

Aïn Beïdan kautta kulkevat maantiet RN10 ja RN80 sekä Constantinen ja Tébessan välinen rautatie. Kaupungissa on varsinkin elintarviketeollisuutta. Siellä toimii myös osa Oum El Bouaghin yliopistosta.

## Lähteet
Selbyggen

**Selbyggen** on norjalainen vuonna 1889 perustettu paikallislehti, joka ilmestyy Selbun ja Tydalin kunnissa.
## Lähteet

## Aiheesta muualla
* Lehden verkkosivut
Selbustrandin kirkko

**Selbustrandin kirkko** () on Selbun kunnassa Trøndelagin läänissä Norjassa sijaitseva puinen pitkäkirkko vuodelta 1901.
## Lähteet

## Aiheesta muualla
Camilla Moroni

**Camilla Moroni** (s. 2001) on italialainen kiipeilijä. Hän oli vuoden 2021 boulderoinnin maailmanmestaruuskisoissa toinen. Vaikein hänen kiipeämänsä boulder-reitti on 8B-vaikeustasoa.

Moronin vanhemmat ovat myös kiipeilijöitä, ja hän oli mukana kiipeämässä ulkokivillä jo yhden kuukauden ikäisenä. Kilpailuihin hän alkoi osallistua vuonna 2014 ollessaan 13-vuotias. Vuonna 2017 hän voitti Italian nuortenmestaruuden boulderoinnissa ja oli Euroopan nuorten bouldercupin kauden kolmas. Vuonna 2018 hän oli Italian bouldercupin kokonaistuloksissa toinen.

## Lähteet